SL Uradni list Evropske unije C 180/13

Končno poročilo pooblaščenca za zaslišanje (1)

COMP/38.511 – DRAMs

2011/C 180/08

Zadeva se nanaša na kartel med podjetji, ki proizvajajo pomnilniške čipe (2). Podjetja naj bi uskladila in nadzorovala cene dinamičnih bralno-pisalnih pomnilnikov (Dynamic Random Access Memory — DRAM) in dinamičnih bralno-pisalnih pomnilnikov Rambus (Rambus Dynamic Random Access Memory — R-DRAM) pri prodaji glavnim proizvajalcem originalne opreme (osebnih računalnikov in strežnikov). Skupna kršitev kartela je trajala od 1. julija 1998 do 15. junija 2002 (3).

To je prvi primer, v katerem je Komisija sprejela sklep o kršitvi v skladu s postopkom poravnave (4).

Ozadje

Zadeva se je začela z vlogo za imuniteto, ki jo je avgusta 2002 vložilo podjetje Micron Technology Inc., kateremu je bila pogojna imuniteta odobrena 16. decembra 2002. Nato so med decembrom 2003 in februarjem 2006 za prizanesljivost zaprosila še podjetja Infineon, Hynix, Samsung, Elpida in NEC. Opravljen ni bil noben inšpekcijski pregled.

Komisija je postopke proti podjetjem Infineon, Hynix, Samsung, Elpida, NEC, Hitachi, Mitsubishi, Toshiba in Nanya začela 10. februarja 2009 v skladu s členom 11(6) Uredbe (ES) št. 1/2003 (5). Potem so bile 13. februarja 2009 stranke pozvane, naj pisno sporočijo, če so pripravljene začeti pogovore za vlogo za poravnavo (6). Vse stranke so sprejele povabilo in začeli so se dvostranski pogovori o poravnavi z GD za konkurenco.

Postopek poravnave

Pogovori o poravnavi so potekali v treh glavnih fazah med aprilom in novembrom 2009. V tem času so se zvrstili trije krogi uradnih dvostranskih srečanj med Komisijo in vsako od strank. Komisijo je na teh srečanjih navadno zastopala skupina, ki se ukvarja z zadevo, pod vodstvom višjega uradnika, član službe za zaslišanje in pravna služba.

V prvem krogu srečanj so bile stranke ustno seznanjene z ugovori, ki jih Komisija namerava vložiti proti njim, in dokazno dokumentacijo. Stranke so bile seznanjene tudi z identiteto drugih strank, ne glede na to ali so slednje zaprosile za prizanesljivost ali ne, ter dejstvom, da tudi one sodelujejo pri pogovorih o poravnavi. Po tem prvem srečanju je bil strankam odobren dostop do ustrezne dokazne dokumentacije in ustnih izjav v prostorih GD za konkurenco. Strankam je bil omogočen tudi dostop do seznama vseh dokumentov zadevne dokumentacije Komisije, da lahko po potrebi zaprosijo za dostop do dodatne dokumentacije, da bi potrdile zlasti svoja stališča glede časa trajanja in drugih vidikov kartela. Dve stranki sta zaprosili za dodaten dostop do dokumentacije Komisije, ki je bil priznan za upravičen in odobren. Vendar na tej stopnji ni bilo mogoče iz prostorov Komisije odnesti nobenega dokaznega gradiva.

Nato se je začel drugi krog pogovorov, v okviru katerega je potekala nadaljnja razprava o predvidenih ugovorih glede na dokaze, do katerih je bil strankam odobren dostop. Namen drugega kroga srečanj je bil doseči skupni dogovor med Komisijo in strankami zlasti glede obsega in trajanja domnevnega kartela. Po končanem drugem krogu srečanj so vse zadevne stranke menile, da je bil dosežen zadovoljiv skupni dogovor glede potencialnega obsega in trajanja kartela, da se lahko pogovori o poravnavi nadaljujejo. Stranke so dobile tudi CD-ROM z za zadevo pomembnim dokaznim gradivom za pregled in seznam vseh dokumentov v dokumentaciji Komisije v zvezi s preiskavo.

Med tretjim krogom srečanj so bile stranke seznanjene z vrsto možnih glob, ki jih Komisija naloži v okviru postopka poravnave. Zlasti je bila vsaka stranka na splošno obveščena o praktičnem izvajanju smernic za določanje globe v tej zadevi. Določil se je tudi rok, do katerega morajo stranke poslati vloge za poravnavo.

Nato so vse stranke vložile uradne vloge za poravnavo, v katerih so jasno in nedvoumno priznale vsaka svojo odgovornost za kršitev člena 101 PDEU in člena 53 Sporazuma EGP. V vlogah za poravnavo so stranke potrdile tudi (i) da so bile zadostno obveščene o ugovorih, ki jih je Komisija predvidela proti njim, in da so imele dovolj priložnosti, da glede slednjih izrazijo svoja stališča, (ii) da ne nameravajo zaprositi za dostop do dokumentacije niti ustno zaslišanje, če bosta obvestilo o nasprotovanju in končni sklep upoštevala njihove vloge za poravnavo, ter (iii) da se strinjajo, da sta obvestilo o nasprotovanju in končni sklep izdana v angleščini.

Komisija je 4. februarja 2010 sprejela obvestilo o nasprotovanju, v katerem je upoštevala vloge za poravnavo strank in ki je bilo strankam vročeno na GD za konkurenco. Pozneje so stranke zaradi napake v pisavi prejele popravljeno različico obvestila o nasprotovanju, ki je bila sprejeta 16. februarja 2010.

Vse stranke so v odgovorih potrdile, da obvestilo o nasprotovanju ustreza vsebini njihovih vlog za poravnavo in da ostajajo v postopku poravnave. Komisija je tako lahko v skladu s členoma 7 in 13 Uredbe (ES) št. 1/2003 izdala sklep.

Osnutek sklepa

Osnutek sklepa ohranja ugovore iz obvestila o nasprotovanju, a kljub temu upošteva tudi vloge za poravnavo vsake stranke. V skladu s tem se osnutek sklepa nanaša le na ugovore, o katerih so stranke imele priložnost izraziti svoja mnenja.

Ob upoštevanju navedenega in dejstva, da stranke ne meni ne članu urada za zaslišanje, ki je bil prisoten na srečanjih za poravnavo, niso poslale nobenih zahtev glede dostopa do dokumentacije ali pravic do obrambe, menim, da je bila v tej zadevi pravica do zaslišanja vseh udeležencev v postopku spoštovana.

V Bruslju, 10. maja 2010 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21.

(2) Elpida, Hitachi, Hynix, Infineon, Micron, Mitsubishi, Nanya, NEC, Samsung in Toshiba (vsako podjetje je sestavljeno iz skupine podjetij).

(3) Kar zadeva pomnilnike R-DRAM se je kršitev začela 9. aprila 2001.

(4) Uredba Komisije (ES) št. 622/2008 o spremembi Uredbe (ES) št. 773/2004 glede vodenja postopkov poravnave v kartelnih zadevah, UL L 171, 1.7.2008, str. 3, in Obvestilo Komisije o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah, UL C 167, 2.7.2008, str. 1.

(5) Dne 8. aprila 2009 so se uradno začeli tudi postopki proti zadevnim podružnicam podjetij.

(6) Člen 10 (a) (1) Uredbe (ES) št. 773/2004 UL L 123, 27.4.2004, str. 18.